***Αθήνα, 1 Απριλίου 2022***

**ΔΕΛΤΙΟ ΤΥΠΟΥ**

**ΚΕΕΕ - Ι. Μασούτης:**

***«Δεν υπάρχει  έλλειψη προϊόντων, ο εφοδιασμός είναι επαρκής»***

Καθώς η Ρωσία εντείνει τον πόλεμο στην Ουκρανία, ανησυχία προκαλούν στους Έλληνες καταναλωτές τα προβλήματα που δημιουργεί σε βασικά τρόφιμα όπως άλευρα και ηλιέλαια. Για την επισιτιστική επάρκεια στην αγορά μίλησε ο Πρόεδρος της Κεντρικής Ένωσης Επιμελητηρίων Ελλάδος, κ. Γιάννης Μασούτης.

***«Δεν υπάρχει θέμα ελλείψεων προϊόντων λόγω του πολέμου στην Ουκρανία αυτή τη στιγμή»*** διαβεβαιώνει ο Πρόεδρος της ΚΕΕΕ.

Η αναταραχή που δημιουργήθηκε εξαιτίας του πολέμου, θα χρειαστεί καιρό για να ομαλοποιηθεί εκτιμά ο κ. Μασούτης, ωστόσο όπως επισημαίνει ο Πρόεδρος της ΚΕΕΕ υπάρχει επάρκεια τροφίμων και ομαλή ροή της αγοράς και λειτουργίας των παραγόντων της εφοδιαστικής αλυσίδας.

**Τα αρμόδια Υπουργεία λαμβάνουν σειρά μέτρων για την επισιτιστική ασφάλεια**

***«Η κυβέρνηση έδρασε άμεσα και αποτελεσματικά και παρά το γεγονός ότι Ρωσία και Ουκρανία είναι οι μεγαλύτερες σιτοπαραγωγές χώρες, στην Ελλάδα υπάρχει πλήρης επάρκεια»*** είπε ο κ. Μασούτης.

Ερωτηθείς για την απότομη αύξηση της ζήτησης σε συγκεκριμένα προϊόντα ο κ. Μασούτης τόνισε πως ***«δεν θα δημιουργηθούν κενά εφοδιασμού στις αλυσίδες των σούπερ μάρκετ»,*** ενώ παράλληλα είπε πως ***«δεν χρειάζεται πανικός από πλευράς των καταναλωτών».***

Αναφορικά με τιμές των προϊόντων, ο  Πρόεδρος της ΚΕΕΕ είπε ***«πως είναι σε καλύτερο επίπεδο συγκριτικά με άλλες Ευρωπαϊκές χώρες, παρά τα μεγάλα προβλήματα που δημιουργεί στις επιχειρήσεις η αύξηση του ενεργειακού κόστους»*** σημείωσε.

***«Οι επιχειρήσεις του κλάδου καταβάλουν κάθε προσπάθεια ώστε να διασφαλίσουν την αδιάκοπη και ομαλή λειτουργία τής εφοδιαστικής αλυσίδας»*** τόνισε ο Πρόεδρος της ΚΕΕΕ.